L'article 144 de l'Estatut d'autonomia de Catalunya estableix les competències de la Generalitat en matèria de medi ambient i espais naturals, i a l'apartat 6 preveu que aquestes són exercides mitjançant el Cos d'Agents Rurals, competents en la vigilància, el control, la protecció, la prevenció integral i la col·laboració en la gestió del medi ambient.
Així mateix, l'article 136 de l'Estatut d'autonomia de Catalunya atorga a la Generalitat les competències en matèria de funció pública i del personal de les administracions públiques catalanes.
El personal del Cos d'Agents Rurals es regeix per la Llei 17/2003, de 4 de juliol, del cos d'agents rurals, per les normes que la despleguen i per la resta de normes reguladores del règim del personal funcionari de l'Administració de la Generalitat.
El Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, modificat pel Decret 48/2014, de 8 d'abril, exclou expressament, amb caràcter general, de la seva aplicació el personal membre del Cos d'Agents Rurals de la Generalitat quant a la jornada i l'horari.
No obstant això, són aplicables les disposicions dels capítols 6 (permís per assumptes personals i reducció de jornada) i 7 (control horari i justificació d'absències) d'aquest Decret.
Les condicions de treball del Cos d'Agents Rurals de la Generalitat s'establien en la Resolució de 25 de març de 1996, per la qual s'ordena la inscripció i publicació del Pacte de funcionaris regulador de les condicions de treball del Cos d'Agents Rurals de l'Administració de la Generalitat de Catalunya per a l'any 1995, posteriorment en la Resolució TRI/1642/2004, de 28 d'abril, per la qual es disposa la inscripció i publicació de l'Acord per al període 2003-2005 de la Mesa sectorial de negociació del personal d'administració i tècnic sobre les condicions del Cos d'Agents Rurals de l'Administració de la Generalitat de Catalunya, substituïda per la Resolució TRI/4222/2006, de 27 de novembre, per la qual es disposa la inscripció i publicació de l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2007-2010, i, finalment, aquesta va ser substituïda per la Resolució EMO/346/2011, de 26 de gener, per la qual es disposa la inscripció i publicació de l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014.
Aquest darrer acord va ser denunciat en temps i forma i va ser comunicat a la Mesa sectorial de negociació del personal d'administració i tècnic.
Amb posterioritat a aquesta denúncia, des del mes de març de 2014 s'han mantingut negociacions entre els representants de l'Administració de la Generalitat i les organitzacions sindicals més representatives a l'efecte d'establir les noves condicions de treball dels funcionaris del Cos d'Agents Rurals de la Generalitat.
Durant la negociació, atesa la manca de regulació de condicions de jornada i horari i la necessitat de donar resposta a les necessitats del servei públic durant la campanya d'estiu de prevenció d'incendis forestals, va ser aprovat l'Acord GOV/108/2014, de 15 de juliol, pel qual s'aprova el manteniment transitori de les condicions de jornada, horaris i assegurances establertes per l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014, pel qual es mantenien determinades condicions de treball a partir del 21 de juliol de 2014 fins a l'assoliment d'un nou acord sindical o bé fins a l'entrada en vigor d'una norma reglamentària que reguli la jornada i horaris del Cos d'Agents Rurals.
Les negociacions per a un nou acord de condicions de treball s'han intentat fins al 24 d'octubre de 2014, data en la qual hi ha hagut una nova reunió de negociació que també ha finalitzat sense acord.
Atès que s'han dut a terme els tràmits sindicals corresponents a l'empara de la normativa sobre negociació col·lectiva i, particularment, la reunió de la Mesa sectorial de negociació del personal d'administració i tècnic de la Generalitat de Catalunya de data 17 de novembre de 2014;
Amb posterioritat a aquesta data hi ha hagut diferents intents d'aproximació entre els representants de l'Administració de la Generalitat i les organitzacions sindicals, el resultat dels quals ha estat infructuós.
Atesa la necessitat d'establir un règim jurídic específic per al Cos d'Agents Rurals de la Generalitat que, per les característiques pròpies del serveis prestats, no és compatible amb l'aplicació de la normativa de jornada i horaris de treball del personal funcionari al servei de l'Administració de la Generalitat en termes generals;
Aquest Decret, d'acord amb la disposició final, entra en vigor l'endemà de la seva publicació al Diari Oficial de la Generalitat de Catalunya, atès que existeix una motivació urgent en l'aplicació immediata del seu contingut per al bon funcionament d'aquest servei públic.
Aquest Decret és d'aplicació al personal del Cos d'Agents Rurals de l'Administració de la Generalitat de Catalunya.
Disposicions generals de jornada i horaris
La jornada i els horaris establerts en aquest Decret resten subordinats a les necessitats i al bon funcionament dels serveis públics, i es poden realitzar sempre que se'n garanteixi una prestació adequada.
3.1 La jornada ordinària de treball del personal del Cos d'Agents Rurals és de 1.657 hores en còmput anual i es distribueix d'acord amb el que s'estableix a l'article 3.2, 3.3, 3.4 i 3.5 d'aquest Decret.
3.2 Distribució de la jornada anual establerta per al personal de les categories d'agent auxiliar, agent, agent major i oficial o oficiala.
3.2.1 La jornada anual és de 1.657 hores efectives de treball, distribuïdes de dilluns a diumenge, d'acord amb els quadrants de treball regulats a l'article 3, en els horaris de treball següents:
Durant el període de 15 de juny a 15 de setembre, jornada de 10 hores en horari de 9 a 19 hores, en jornada contínua.
Es realitzaran modificacions horàries planificades trimestralment per cobrir fins a les 21 hores.
En el període de 16 de setembre a 14 de juny, jornada de 9 hores en horari de 9 a 18 hores, en jornada contínua.
Es realitzaran modificacions horàries planificades trimestralment per cobrir fins a les 20 hores.
3.3 Distribució de la jornada anual establerta per al personal de les categories de subinspector o subinspectora i inspector o inspectora.
3.3.1 La distribució de la jornada anual establerta serà de dilluns a divendres d'acord amb els horaris següents:
a) Horari de matí: des de l'1 d'octubre fins al 31 de maig, de 8.00 a 15.00 hores, més una tarda a la setmana de 2 hores 30 minuts.
Des de l'1 de juny fins al 30 de setembre, de 8.00 a 15.00 hores.
b) Horari de tarda: des de l'1 d'octubre fins al 31 de maig, de 15.00 a 22.00 hores, més un matí a la setmana de 2 hores 30 minuts.
Des de l'1 de juny fins al 30 de setembre, de 15.00 a 22 hores.
3.4 Distribució de la jornada anual establerta dels caps d'àrea bàsica i de coordinadors o coordinadores regionals i nacionals d'especialitats.
3.4.1 La jornada anual és de 1.657 hores efectives de treball, distribuïdes en els horaris de treball següents:
Durant el període de 15 de juny a 15 de setembre, jornada de treball presencial de 9 a 19 hores, en torn de matí, i de 15 hores a 21 hores en torn de tarda.
Els caps de setmana, treball presencial de 9 a 19 hores, i en situació de disponibilitat i atenció telefònica, de 19 a 21 hores.
Durant el període de 16 de setembre a 14 de juny, jornada de treball presencial de 9 a 17 hores.
Els dies de treball amb torn d'incidències i caps de setmana, horari de treball presencial de 9 a 18 hores, i en situació de disponibilitat i atenció telefònica, de 18 a 20 hores.
En les festes oficials romandrà de servei 1 de cada 4 efectius, i la resta podran fer festa.
Els festius treballats són recuperables dia per dia.
3.5 Horari dels caps d'àrea regional i inspector o inspectora en cap.
La jornada anual és de 1.657 hores efectives de treball, en horari continuat de dilluns a divendres, en jornades diàries de 8 hores.
L'horari d'inici serà a les 9.00 hores i podrà ser modificat d'acord amb les necessitats del servei.
Els caps d'àrea regional han de realitzar un torn de guàrdia els caps de setmana i en festes oficials amb relació a tot el territori de Catalunya, les quals es compensaran d'acord amb el que disposa l'article 7 d'aquest Decret.
4.1 Els membres del Cos d'Agents Rurals tenen assignat un calendari de treball o quadrant que defineix els torns per a la distribució de les jornades de treball descrites a l'article 2.
Excepcionalment i per raons degudament justificades, els comandaments superiors poden assignar nou quadrant.
4.2 Si com a conseqüència de l'aplicació de jornada i horari s'excedeix la jornada anual de 1.657 hores, aquestes hores tindran la consideració d'hores de flexibilitat horària recuperable per assumptes personals sense justificació i supeditades a les necessitats dels serveis.
Aquestes hores de flexibilitat es gaudiran amb els mateixos criteris que el permís per assumptes personals.
5.1 El personal del Cos d'Agents Rurals que du a terme una jornada igual o superior a sis hores diàries disposa, durant la seva jornada de treball, d'una pausa de vint minuts computable com de treball efectiu.
5.2 De la pausa, se'n gaudeix garantint, en tot cas, que els serveis quedin permanentment coberts.
Les vacances anuals retribuïdes són de 22 dies per cada any complert de servei, o la part proporcional que correspongui quan el temps treballat és inferior a l'any.
El gaudiment de les vacances anuals dels agents rurals estarà condicionat a les necessitats del servei i a les peculiaritats de les tasques que tinguin encomanades.
Les vacances es podran distribuir en fins a quatre períodes.
No obstant això, d'aquests 22 dies, 3 dies de vacances es podran gaudir de manera independent i aïllada.
Els agents rurals tindran dret a gaudir d'11 dies de vacances repartits en un màxim de dues etapes durant el període que va del 15 de juny al 15 de setembre sempre que es garanteixi que el coeficient de simultaneïtat no superi el 22% dels efectius a nivell d'àrea regional.
En el cas que la distribució dels períodes de vacances afecti de forma equitativa els tres quadrants de treball, es podrà incrementar el coeficient de simultaneïtat al 33%.
Dels 11 dies restants, se'n podrà gaudir fora del període d'estiu en dues parts.
Les vacances anuals podran incloure fins a dos caps de setmana de treball.
7.1 Es podrà modificar l'horari 50 vegades a l'any com a màxim a cada membre del Cos d'Agents Rurals, sempre que no envaeixi la seva jornada de descans.
Aquest nombre de modificacions es podrà superar en cas d'acord voluntari entre els agents i el comandament corresponent.
Fins a 40 d'aquestes modificacions horàries estaran destinades a la cobertura de la franja horària de 19 a 21 hores en període d'estiu i de 18 a 20 hores la resta de l'any.
Aquestes modificacions es planificaran de forma trimestral.
La resta de modificacions s'hauran de comunicar als agents afectats amb una antelació mínima de 72 hores.
7.2 Les modificacions horàries es compensaran recuperant el mateix dia 15 minuts per cada hora de servei fora de l'horari habitual i 30 minuts en horari festiu o nocturn.
7.3 Si per motius del servei se supera la jornada que resulti de la compensació, el temps que excedeixi tindrà la consideració d'hores extraordinàries.
En tot cas, hauran de transcórrer un mínim de 10 hores entre el final d'una jornada i l'inici de la següent, la qual cosa no modificarà l'hora de finalització de la jornada següent.
Les hores que es vegin afectades per aquestes modificacions horàries, en aplicació d'aquesta mesura, tindran la consideració de treballades.
Els membres del Cos d'Agents Rurals tindran dret a gaudir de dos dies de permís corresponents a les festes locals de la població de residència o de treball.
Aquests dos dies de festa seran recuperables en cas que no s'hagin pogut fer efectius el dia corresponent o que coincideixi en descans per quadrant.
La recuperació del dia de festa local treballat es determinarà de mutu acord amb el comandament corresponent dins el mateix període horari.
9.1 L'assistència als cursos inclosos dins el Pla de formació del Cos d'Agents Rurals, la qual està relacionada directament amb el lloc de treball, comportarà la compensació de les hores que coincideixin amb el dia de descans de la persona membre del Cos d'Agents Rurals o les que excedeixin la jornada ordinària de treball a raó d'hora per hora, en els dies de treball que es determinin d'acord amb les necessitats del servei.
Als agents convocats se'ls facilitarà, únicament per a la formació obligatòria, la manutenció i l'estada als cursets, i realitzaran els desplaçaments amb vehicles oficials.
Quan aquestes condicions no es puguin fer efectives es tindrà dret a les corresponents dietes i/o quilometratges.
S'autoritza la persona titular de la direcció general competent de qui depengui orgànicament el Cos d'Agents Rurals a efectuar la planificació anual necessària, dins del seu àmbit de competència, per a l'aplicació i concreció del que estableix aquest Decret en relació amb la determinació i realització de la jornada i horaris, calendaris de treball, prestació dels serveis, el gaudiment del període de vacances, i el gaudiment de reduccions de jornada i de permisos d'alletament.
Les disposicions del Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, són d'aplicació supletòria en tot el que no reguli expressament aquest Decret, excepte les disposicions dels capítols 6 i 7 del Decret 56/2012, que són d'aplicació directa d'acord amb l'article 2 de l'esmentat Decret.
Es deroga l'Acord GOV/108/2014, de 15 de juliol, pel qual s'aprova el manteniment transitori de les condicions de jornada, horaris i assegurances establertes per l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014.